መንግሥት ለወሎ ተርሸሪ ኬር ሆስፒታል የገባውን ቃል እንዲጠብቅ ተጠየቀ
አዲስ አበባ፡- መንግሥት ለወሎ ተርሸሪ ኬር ሆስፒታል ግንባታ የገባውን ቃል እንዲጠብቅ የወሎ ዩኒቨርሲቲ ጠየቀ። ተርሸሪ ሆስፒታሉን ለመገንባት መንግሥት በተለያየ ጊዜ ቃል ቢገባም እስካሁን በአፈጻጸም ላይ እክል መኖሩን የወሎ ዩኒቨርሲቲ ፕሬዚዳንት ዶክተር አባተ ጌታሁን ተናግረዋል። ዶክተር አባተ ለኢትዮጵያ ፕሬስ ድርጅት እንደተናገሩት መንግሥት በተለያየ ጊዜ ለሆስፒታሉ ማስገንቢያ የሚሆን በጀት መደብኩ ቢልም ቃሉ ወደ ተግባር ማሸጋገር አልቻለም። እንደ ፕሬዚዳንቱ ገለፃ በቅርቡ ጠቅላይ ሚኒስትር ዶክተር አብይ አህመድ ለሆስፒታሉ ግንባታ የሁለት ቢሊዮን ብር በጀት ለመመደብ ቃል የገቡ ቢሆንም በየደረጃው ያሉ አካላት ለተግባራዊነቱ ትኩረት ባለመስጠታቸው ግንባታው እንዲጓተት ሆኗል። ከዚህም ባሻገር ለግንባታ የሚውሉ ከውጭ የሚመጡ እቃዎችን ለማቅረብ የምንዛሪ እጥረት በማጋጠሙ በግንባታው ላይ አሉታዊ ተፅእኖ እየፈጠረ ነው። እንደ ዶክተር አባተ
አባባል በበጀት ዙሪያ
ያለው ችግር መፍትሄ
ከተገኘለትና ሌሎች ተያያዥ ችግሮች እልባት የሚያገኙ ከሆነ ሆስፒታሉን ዓለም አቀፍ ደረጃውን በጠበቀ መልኩ ለመገንባት ቅድመ ዝግጅቶች ስለተጠናቀቁ በ2012 በጀት ዓመት የዋናው ሆስፒታል ግንባታ ይጀመራል። ዶክተር አባተ የቀድሞ ጠቅላይ ሚኒስትር አቶ ኃይለማርያም ደሳለኝ ወልዲያ በተገኙበት ወቅት “ሆስፒታሉን እናሰራዋለን በጀትም እንመድባለን” በማለት ቃል ገብተው የነበረ ቢሆንም እስካሁን ድረስ ተፈጻሚ አልሆነም፣ ፕሬዚዳንቱ ከ2008 ዓ.ም ጀምሮ የመንግሥት አካላት ቃላቸውን እንዲጠብቁ በየመድረኩ ሀሳብ ቢያቀርቡም ሰሚ አካል አላገኘንም ብለዋል። ፕሬዚዳንቱ ግንባታው ጊዜ እንደ ሚፈልግ ተናግረው ህብረተሰቡ ሆስፒታሉ እስከሚጠናቀቅ በትዕግስት እንዲጠባበቅ አሳስበው፣ ይሁንና “የሆስፒታሉ ግንባታ ጊዜ ሊፈጅ ይችል ይሆናል እንጂ በህብረተሰቡ መዋጮም ቢሆን ፍጻሜ ያገኛል ብለዋል”። የፕሮጀክቱ አስተባባሪ መሐንዲስ
አቶ ደረጀ ተስፋዬ
በበኩላቸው የወሎ ተርሸሪ
ሆስፒታል ከህክምና አገልግሎት
ባሻገር የማስተማሪያ ማዕከል
እንደሚሆን ገልጸው ግንባታውም በሁለት ምዕራፍ የተከፈለ እንደሆነ ተናግረዋል። የመጀመሪያው የግንባታ ምዕራፍ የቅድመና ድህረ ምረቃ ተማሪዎች መገልገያ የሆኑ የተማሪዎች መኝታና መማሪያ ክፍሎች እንዲሁም የመምህራን ማረፊያዎችን ያካተተ ሲሆን ሁለተኛው ምዕራፍ ደግሞ የዋናው ሆስፒታል ግንባታ ይሆናል ብለዋል። በመጀመሪያ ምዕራፍ ግንባታ አካል የሆኑት አስር ህንፃዎች በግንባታ ላይ ሲሆኑ ህንፃዎቹም በተያዘው በጀት ዓመት መጨረሻም ይጠናቀቃሉ የሚል እምነት እንዳላቸው አስተባባሪው ገልጸው፤ የፕሮ ጀክቱ ሁለተኛውና ዋንኛው አካል የሆነው የሆስፒታሉን ግንባታም ለመጀመር ቅድመ ዝግጅት መጠናቀቁን ተናግረዋል። እንደ አቶ ደረጀ የወሎ ተርሸሪ ኬር ሆስፒታል ፕሮጀክት ሲጠናቀቅ አንድ ግዙፍ ዘመናዊ ሆስፒታልና ሁለት ክሊኒኮች ይኖሩታል። የወሎ ዩኒቨርሲቲ በታህሳስ 2011 ዓ.ም የተርሸሪ ኬር ሆስፒታል ፕሮጀክትን መረከቡ ይታወሳል።አዲስ ዘመን ቅዳሜ መስከረም
24/2012ዳግማዊት ግርማ 